text: Kraftig regn giver risiko for akvaplaning
  07 september 2018 kl. 03.58
  Der er faldet meget regn natten til fredag. Politiet advarer om meget våde veje og risiko for akvaplaning.
  Nattens regnvejr breder sig fra vest og mod øst og nord. I Esbjerg er der faldet kraftig regn i nattens løb - og politigårdens kælder er ramt af indtrængende vand.
  - Det er dog den eneste skade som følge af nattens regn, som vi har har kendskab til. Der er faldet store mængder nedbør, så der er grund til at køre forsigtigt på vej til arbejde fredag morgen, hvor vejene er våde og der hurtig kan opstå akvaplaning, siger vagtchef Nikolaj Hølmkjær, Syd- og Sønderjyllands Politi, til TV SYD.
  Senere fredag morgen har flere biler være indblandet i flere mindre uheld som følge af akvaplaning - bl.a. på Esbjerg-motorvejen.
  Kraftig regnvejr og aquaplaning har  givet flere færdselsuheld i morgentrafikken. På Esbjergmotorvejen E20 i østlig retning ved Bramming afk. holder en bil i nødsporet. Vær opmærksom og hold afstand. #politidk
  
  Akvaplaning
  Akvaplaning opstår, når det pludseligt eller langvarigt regner så meget, at vandet ikke kan nå at løbe væk fra vejbelægningen, men står flere millimeter højt over hele vejen og kan danne lange pytter og søer i slidspor i asfalten, i andre forsænkninger i belægningen og i lavninger mellem bakker.Der sker det, at forhjulene og måske også baghjulene mister vejgrebet, fordi dækkene ikke kan trænge ned gennem vandlaget og få fat i vejbelægningen. Dækkene sejler bogstavelig talt.Kilde: DMI
  
  